Vier SA afrigters aan die wenkant in Japan | Maroela Media
Vier hoofafrigters uit Suid-Afrika se spanne was Saterdag aan die wenkant in die voorlaaste weekronde van die Japanse Topliga.
Die gewese Springbokafrigter Jake White se Toyota Verblitz het NTT Shining Arcs met 22-15 getroef om sy tweede plek in die Rooi Afdeling te handhaaf.
Die Springbok Gio Aplon (heelagter) het die wendrie reeds in die 33ste minuut gedruk. Lionel Cronjé (losskakel), 'n gewese SA o.20-speler, het dit verdoel en geeneen van die spanne kon daarna weer punte aanteken nie.
Cronjé, wat met nóg 'n doelskop en 'n strafdoel geslaag het, is tot dusver vanjaar met 125 punte die voorste puntemaker in die reeks.
Jimmy Stonehouse, wat volgens bespiegeling in die media na Suid-Afrika en die Pumas kan terugkeer, se Toshiba Fuchu Brave Lupus is slegs vier ligapunte agter Verblitz in die derde plek.
Lupus het Kintetsu Liners met 51-14 verniel, en Coenie van Wyk het 'n doelskop bygedra. Hy het Superrugby vir die Lions en die Cheetahs gespeel.
Dawie Theron se NTT Docomo Red Hurricanes, wat verlede jaar nog in die tweede liga gespeel het, se sege van 38-19 was sy vyfde vanjaar in die Topliga – meer as wat vyf ander uit die 16 spanne kon regkry.
Die nuwe Japanse toetsslot Wimpie van der Walt het twee drieë vir die wenspan gedruk, en die Bok Riaan Viljoen (losskakel) het agt punte met vier doelskoppe bygedra.
Frans Ludeke se Kubota Spears het Coca-Cola West Red sparks met 12-5 geklop.
JC Roos (losskakel), 'n gewese speler van die Pumas, het 'n strafdoel vir Canon Eagles behaal in sy nederlaag van 20-25 teen NEC Green Rockets.